Abesifazana Bathi Kayiqhubeke iProportional Representation
Inengi elikade lisemhlanganweni wakoBulawayo owe Zimbabwe Gender Commission lithi uhlelo lweProportional Representation kuzamele luqhubekele phambili ngoba ukhetho lweZimbabwe luyancindezela omama abangena kwezombusazwe.
BULAWAYO — Abekhomishini ebona ngokulinganiswa kwamathuba eyeZimbabwe Gender Commission, bathi inani labesifazana abangena edale lephalamande ngohlelo lwezikhundla ababekelwa zona olwe Proportional Representation liveza ukuba akula bandla elihlonipha ukukhuphulwa kwaleli nani ngokuvotelwa kwabesifazana kuyilo lodwa ithuba asebengena ngalo. Ngemva komhlangano weZimbabwe Gender Commission wesibili koBulawayo obuhlaziya udaba lwempumela yokhetho, amabandla wonke ezombusazwe ezweni avumelene ukuba ukhetho olwedluleyo belunzima kwabesifazana. Inengi elikade lisemhlanganweni wakoBulawayo lithi uhlelo lweProportional Representation kuzamele luqhubekele phambili ngoba ukhetho lweZimbabwe luyancindezela omama abangena kwezombusazwe. Ethi akulabandla elilandela isisekelo sombuso ngenani labesifazana abangena edale loba ziqondiso zenhlananiso eye SADC ethi kumele babe yhisilinganiso sokwedlula okungamatshumi amahlanu ekhulwini-50%. UMkhokheli weMDC-T, uNkosazana Thokozani Khuphe uthi sekumele kudingwe indlela zokubona ukuba kuzihlalo zedale lephalamende zonke inxenye kumele ibe ngeyabesifazana. UMqondisi weWomen Arise Zimbabwe uNkosikazi Jennie Williams uthi iPR ayihlelwanga kahle. Ilunga ledale lePhalamende koBulawayo, uNkosikazi Priscilla Mushonga, uthi iPR ayikafezi injongo yayo. UNkosikazi Alignia Samson-Mhlanga ilunga ledale lephalamende eChiredzi uthi bafuna iPR iqhubekele phambili. Osakhulayo uFelistus Ncube ongene lumhlangano uthi abasakhulayo abangamantombazana kumele bengathiywa phandle kundaba zombusazwe. Osakhulayo wakoBulawayo, uPatron weJunior Parliament eZimbabwe Youth Council uRuth Sibanda uthi uhlelo lweJunior Parliament luqakathekile ekupheni impande kwabasakhulayo. Udaba lwabesifazana labasakhulayo kwezombusazwe ezweni zimqoka, baqhubeka belwela amalungelo abo akusisekelo sombuso ukuba amabandla lohulumende bawahloniphe lobanje ngemva kokhetho, inani labesifazana abangene edale lephalamende liphansi kuhlanganisa labaphiwe ukukhokhela ingatsha zikahulumende kuthi kubukhokheli belizwe kulomongameli labasekeli bakhe ababili abesilisa.